22.7.2022 г.
BG
Официален вестник на Европейския съюз
L 195/1
I (Законодателни актове)
РЕГЛАМЕНТИ РЕГЛАМЕНТ (ЕС) 2022/1278 НА ЕВРОПЕЙСКИЯ ПАРЛАМЕНТ И НА СЪВЕТА от 18 юли 2022 година за изменение на Регламент (ЕС) № 508/2014 по отношение на специални мерки за смекчаване на последиците от агресивната война на Русия срещу Украйна върху риболовните дейности и за ограничаване на въздействието от сътресението на пазара, причинено от тази агресивна война, върху веригата на доставки на продукти от риболов и аквакултури
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за функционирането на Европейския съюз, и по-специално член 43, параграф 2 и член 175 от него, като взеха предвид предложението на Европейската комисия, след предаване на проекта на законодателния акт на националните парламенти, като взеха предвид становището на Европейския икономически и социален комитет (1), след консултация с Комитета на регионите, в съответствие с обикновената законодателна процедура (2), като имат предвид, че: (1)
Агресивната война на Русия срещу Украйна, която започна на 24 февруари 2022 г., оказва въздействие върху операторите в сектора на рибарството и аквакултурите в Съюза.
Нарушените търговски потоци на ключови за сектора на рибарството и аквакултурите стоки от Русия и Украйна доведоха до още по-голямо и внезапно увеличение на цените на основни ресурси като енергията и суровините.
Търговията между Украйна и Съюза е сериозно засегната и от липсата на транспорт, тъй като украинските летища са неизползваеми в резултат от руските нападения, а в украинските пристанища са преустановени всички операции на търговското корабоплаване.
Настоящата криза вероятно ще има сериозни последици за доставките на зърно, растителни масла и бяла риба от Русия и Украйна за Съюза, което от своя страна ще доведе до недостиг на основни суровини и до значително покачване на цените на рибните фуражи.
Част от флота на Съюза е преустановила риболовните си дейности поради невъзможността да се компенсира увеличението на разходите за влагани ресурси, като например покачващите се цени на енергията, и намаляването на рентабилността на риболовните дейности.
Комбинираното въздействие на недостига на суровини и увеличените разходи засяга и секторите на отглеждането и преработката на морски храни.
Следователно е налице значително сътресение на пазара, причинено от сериозното увеличение на разходите и смущенията в търговията, което налага вземането на ефективни и ефикасни действия.
(1) Становище от 18 май 2022 г. (все още непубликувано в Официален вестник).
(2) Позиция на Европейския парламент от 6 юли 2022 г. (все още непубликувана в Официален вестник) и решение на Съвета от 18 юли 2022 г.